ส่วนที่ 1

ข้อมูลสรุป (Executive Summary)

บริษัท เอส เอ็น ซี ฟอร์เมอร์ จำกัด (มหาชน) (เรียกว่า “บริษัท”) ก่อตั้งขึ้นในเดือนมีนาคม
พ.ศ. 2537 ด้วยทุนจดทะเบียนเริ่มแรกเป็นจำนวน 1 ล้านบาท และได้มีการเพิ่มทุนอย่างต่อเนื่อง
โดย ณ ปัจจุบัน บริษัทมีทุนจดทะเบียนและเรียกชำระแล้วจำนวน 200 ล้านบาท
ซึ่งมีผู้ถือหุ้นรายใหญ่คือบริษัท เอส เอ็น ซี โฮลดิ้ง จำกัด โดยถือหุ้นร้อยละ 50.50
ซึ่งบริษัทดังกล่าวมีกลุ่มคุณสมชัย ไทยสงวนวรกุล เป็นผู้ถือหุ้นรายใหญ่เท่ากับร้อยละ 60.78
ของหุ้นทั้งหมด โดยมีผู้บริหารหลักคือนายสมชัย ไทยสงวนวรกุล
เป็นประธานกรรมการบริหารของบริษัท

บริษัทเป็นผู้ผลิตชิ้นส่วนท่อโลหะที่ทำจากทองแดง ทองเหลือง อลูมิเนียม
เพื่อใช้ในระบบทำความเย็นของเครื่องปรับอากาศภายในรถยนต์ เครื่องปรับอากาศภายในอาคาร
ชิ้นส่วนคอมเพรสเซอร์ และธุรกิจขึ้นรูปโลหะแผ่นสำหรับ เครื่องซักผ้า เตาอบไมโครเวฟ และตู้เย็น
โดยบริษัทเป็นผู้ริเริ่มในการนำเสนอต่อลูกค้าให้ยกเลิกสายการผลิตของตนเองและจ้างบริษัทเป็นผู้ผลิตสินค้าแบบเป็นชุดแทน
(Outsourcing Strategy) ซึ่งบริษัทสามารถผลิตสินค้าที่มีต้นทุนต่ำกว่าที่ลูกค้าผลิตเอง
จากการประหยัดจากขนาดของการผลิตได้ดีกว่า (Economy of scale)
ทำให้ลูกค้ามีประสิทธิภาพในการควบคุมการผลิตดีขึ้นและมีต้นทุนการผลิตต่ำลง
บริษัทได้มีการจัดตั้งบริษัทย่อย
เพื่อรองรับความต้องการของลูกค้าในแต่ละประเภทและเพื่อการบริหารจัดการที่มีประสิทธิภาพมากยิ่งขึ้น
ดังนี้

1.  บริษัท เอส เอ็น ซี แอร์-คอนด์ จำกัด
    ประกอบธุรกิจผลิตชุดชิ้นส่วนท่อโลหะที่ใช้ในระบบเครื่องปรับอากาศภายในอาคารและผลิตชิ้นส่วนโลหะสำหรับคอมเพรสเซอร์
    เพื่อจำหน่ายให้แก่บริษัทผู้ผลิตที่มีสายการผลิตของตนเองแต่ประสงค์จะจ้างบริษัทเป็นผู้ผลิตชุดชิ้นส่วนแทน
    (Outsource) เดิมบริษัทตั้งอยู่ในเขตอุตสาหกรรมส่งออกนิคมอุตสาหกรรมแหลมฉบัง
    จังหวัดชลบุรี ปัจจุบันบริษัทได้ย้ายฐานการผลิตไปตั้งอยู่ที่จังหวัดระยอง
    เพื่อรองรับการขยายกำลังการผลิต การขยายพื้นที่ผลิต เครื่องจักรที่เพิ่มขึ้น
    และเพื่อเป็นศูนย์กลางการให้บริการแก่ลูกค้าในเขตจังหวัดระยอง ชลบุรี
    และพื้นที่ใกล้เคียงโดยบริษัท เอส เอ็น ซี ฟอร์เมอร์ จำกัด (มหาชน) ถือหุ้นทั้งหมด 100%

2.  บริษัท เอส เอ็น ซี ไพยองซาน อีโวลูชั่น จำกัด เดิมเป็นบริษัทร่วมทุนที่บริษัทถือหุ้น 51%
    ต่อมาในเดือนธันวาคม พ.ศ. 2548 บริษัทลงทุนในบริษัท เอส เอ็น ซี ไพยองซาน อีโวลูชั่น
    จำกัด เพิ่มอีก 48 ล้านบาท ทำให้ทุนจดทะเบียนเพิ่มขึ้นจาก 32 ล้านบาทเป็น 80 ล้านบาท
    สัดส่วนการถือหุ้นของบริษัทเพิ่มขึ้นเป็น 80.40% และบริษัทร่วมทุนมีสภาพเป็นบริษัทย่อย
    บริษัทประกอบธุรกิจขึ้นรูปโลหะแผ่นสำหรับเครื่องซักผ้า ตู้เย็น เตาอบไมโครเวฟ
    ผลิตภัณฑ์อิเล็คทรอนิคส์
    และเครื่องปรับอากาศภายในอาคารให้แก่ผู้ผลิตเครื่องใช้ไฟฟ้าชั้นนำเพื่อการจำหน่ายในประเทศ
    และการส่งออกทางอ้อมให้แก่ประเทศในกลุ่ม AFTA และประเทศออสเตรเลีย
    รวมถึงการผลิตเครื่องจักรและอุปกรณ์ประเภทเครื่องแช่แข็งถนอมอาหาร (FREEZER)
    โดยเปิดดำเนินการเชิงพาณิชย์ตั้งแต่เดือนกรกฎาคม พ.ศ. 2548

3.  บริษัท เอส เอ็น ซี คอมพ์ พาร์ท จำกัด ประกอบธุรกิจผลิตชิ้นส่วนโลหะสำหรับคอมเพรสเซอร์
    ต่อมาในเดือนธันวาคม พ.ศ. 2548 การผลิตชิ้นส่วนโลหะสำหรับคอมเพรสเซอร์
    ได้โอนย้ายไปผลิตและจำหน่ายภายใต้ บริษัท เอส เอ็น ซี แอร์-คอนด์ จำกัด
    เพื่อประโยชน์ในการบริหารจัดการที่มีประสิทธิภาพ
    และการให้บริการที่รวดเร็วขึ้นสำหรับลูกค้าในเขตจังหวัดระยอง ชลบุรี และพื้นที่ใกล้เคียง
    โดยบริษัท เอส เอ็น ซี ฟอร์เมอร์ จำกัด (มหาชน) ถือหุ้นทั้งหมด 100%

4.  บริษัท เอส เอ็น ซี คูลลิ่ง ซัพพลาย จำกัด
    ประกอบธุรกิจผลิตชิ้นส่วนแบบเป็นชุดสำหรับเครื่องปรับอากาศภายในอาคารให้แก่ลูกค้ารายใหญ่รายหนึ่ง
    ต่อมาในเดือนตุลาคม พ.ศ. 2548 ได้โอนย้ายการผลิตไปดำเนินงานภายใต้ บริษัท เอส เอ็น
    ซี ฟอร์เมอร์ จำกัด (มหาชน) เพื่อการบริหารจัดการที่มีประสิทธิภาพยิ่งขึ้น โดยบริษัทเอส
    เอ็น ซี ฟอร์เมอร์ จำกัด (มหาชน) ถือหุ้นทั้งหมด 100%

ผลการดำเนินงานและฐานะการเงิน

ในปี 2546-2548 ที่ผ่านมาบริษัทมีรายได้จากการขายเท่ากับ 470 ล้านบาท 834 ล้านบาท และ
1,277 ล้านบาทตามลำดับ โดยมีกำไรสุทธิเท่ากับ 46 ล้านบาท 79 ล้านบาท และ 122
ล้านบาทตามลำดับ คิดเป็นอัตรากำไรสุทธิเท่ากับร้อยละ 9.67 ร้อยละ 9.42 และร้อยละ 9.56
ตามลำดับ

สำหรับฐานะทางการเงิน ณ 31 ธันวาคม 2548 นั้น บริษัทมีสินทรัพย์รวม 1,037 ล้านบาท
หนี้สินรวมเท่ากับ 558 ล้านบาท และส่วนของผู้ถือหุ้นเท่ากับ 479 ล้านบาท
โดยมีทุนจดทะเบียนและชำระแล้ว 200 ล้านบาท